Document ID: 32006D0216

KOMISSION PÄÄTÖS,
tehty 16 päivänä maaliskuuta 2006,
standardin EN 143:2000 ”Hengityksensuojaimet - Hiukkassuodattimet - Vaatimukset, testaus, merkintä” viitetietojen julkaisemisesta neuvoston direktiivin 89/686/ETY (henkilönsuojaimet) mukaisesti
(tiedoksiannettu numerolla K(2006) 777)
(ETA:n kannalta merkityksellinen teksti)
(2006/216/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY (1) ja erityisesti sen 6 artiklan 1 kohdan,
ottaa huomioon teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklassa perustetun pysyvän komitean lausunnon,
sekä katsoo seuraavaa:
(1)
Direktiivissä 89/686/ETY säädetään, että henkilönsuojaimia voidaan saattaa markkinoille ja ottaa käyttöön vain, jos ne tarkoituksenmukaisesti säilytettyinä ja aiottuun tarkoitukseen käytettyinä säilyttävät käyttäjän terveyden ja varmistavat turvallisuuden haittaamatta muiden henkilöiden, kotieläinten tai tavaroiden terveyttä tai turvallisuutta.
(2)
Direktiivin 89/686/ETY 5 artiklan mukaisesti henkilönsuojaimen oletetaan täyttävän direktiivin 89/686/ETY 3 artiklassa tarkoitetut ja liitteessä II mainitut terveyttä ja turvallisuutta koskevat olennaiset vaatimukset, jos siinä on EY-merkki ja valmistaja vaadittaessa kykenee esittämään sekä vaatimustenmukaisuusvakuutuksen että ilmoitetun laitoksen antaman EY-tyyppitarkastustodistuksen henkilönsuojaimen vastaavuudesta niiden kansallisiksi standardeiksi otettujen yhdenmukaistettujen standardien kanssa, joiden viitetiedot komissio on julkaissut Euroopan unionin virallisessa lehdessä. Jäsenvaltioiden on julkaistava maininnat kansallisiksi standardeiksi otetuista yhdenmukaistetuista standardeista.
(3)
Komissio ja Ranska ovat direktiivin 89/686/ETY 6 artiklan 1 kohdan nojalla esittäneet muodollisen vastalauseen, jonka mukaan standardi EN 143:2000 ”Hengityksensuojaimet - Hiukkassuodattimet - Vaatimukset, testaus, merkintä”, jonka Euroopan standardointikomitea (CEN) oli hyväksynyt 7 päivänä tammikuuta 2000 ja jonka viitetiedot oli ensimmäisen kerran julkaistu Euroopan yhteisöjen virallisessa lehdessä24 päivänä tammikuuta 2001 (3), ei täytä kaikilta osin direktiivin 89/686/ETY 3 artiklassa tarkoitettuja terveyttä ja turvallisuutta koskevia olennaisia vaatimuksia sellaisten hiukkassuodattimien osalta, joiden suodatusteho saavutetaan yksinomaan tai osittain käyttämällä sähköä varaaviin nonwoven-kuituihin pohjautuvia materiaaleja, jäljempänä ’sähköstaattiset suodattimet’.
(4)
Erityyppisille hiukkassuodattimille suoritettujen testien suodatustehoa koskevien tulosten perusteella on saatu olennaista näyttöä sille, että standardin EN 143:2000 lausekkeen 8.7.2.4 viimeisessä virkkeessä ja lausekkeen 8.7.3.4 viimeisessä virkkeessä mainittu suodattimen penetraation mittaamismenetelmä, jonka mukaan penetraatio mitataan kolme minuuttia aerosolitestin alkamisen jälkeen, ei varmista direktiivin 89/686/ETY liitteessä II olevan 3.10.1 kohdan (”Hengityksensuojaimet”) terveyttä ja turvallisuutta koskevien olennaisten vaatimusten täyttymistä sähköstaattisten suodattimien osalta.
(5)
Erityisesti on havaittu, että tämäntyyppisen suodattimen suodatusteho voi heiketä nopeasti käytön aikana. Standardoidun testausmenetelmän mukainen suodatusteho - kolme minuuttia testin alkamisen jälkeen - voi tulla merkityksettömäksi milloin tahansa näiden kolmen minuutin kuluttua. Suodatustehon alentuminen voi olla voimakasta ja vaarantaa siten sähköstaattiselle suodattimelle osoitetun tehokkuusluokan ja siihen liittyvät tiedot. Kun osoitettu tehokkuusluokka on todettu vääräksi käytön aikana, mahdollinen altistuminen vaarallisille ilmassa kulkeutuville hiukkasille voi aiheuttaa vakavaa haittaa käyttäjän terveydelle ja turvallisuudelle. Testitulokset viittaavat sähköstaattisten suodattimien suodatustehon menetykseen myös ajoittaisessa käytössä.
(6)
Näiden havaintojen pohjalta standardin EN 143:2000 lausekkeen 8.7.2.4 viimeinen virke ja lausekkeen 8.7.3.4 viimeinen virke eivät myöskään varmista direktiivin 89/686/ETY liitteessä II mainittujen terveyttä ja turvallisuutta koskevien olennaisten vaatimusten 1.1.1 (”Ergonomia”), 1.1.2.1 (”Korkein mahdollinen suojataso”) ja 1.1.2.2 (”Eri vaaratasoille sopivat suojausluokat”) täyttymistä sähköstaattisten suodattimien osalta. Lisäksi standardin lauseke 10 ei varmista 1.4 kohdan (”Valmistajan antamat tiedot”) b alakohdan terveyttä ja turvallisuutta koskevien olennaisten vaatimuksen täyttymistä, sillä varoitusta sähköstaattisten suodattimien suodatustehon heikkenemisestä ajan myötä ei vaadita.
(7)
Näin ollen muut yhdenmukaistetut standardit, joissa edellytetään joko standardin EN 143:2000 mukaista testausta tai standardissa 143:2000 määrätyn kaltaista mittausmenetelmää, eivät myöskään varmista edellä mainitun direktiivin 89/686/ETY terveyttä ja turvallisuutta koskevien olennaisten vaatimusten täyttymistä sähköstaattisten suodattimien osalta.
(8)
Eurooppalaisen standardointielimen CEN:in tekninen komitea CEN/TC 79 ”Hengityksensuojaimet” on komission pyynnöstä aloittanut standardin EN 143:2000 tarkistuksen kuvattujen puutteiden korjaamiseksi. Tarkistuksen aikana standardin EN 143:2000 viitetietoja julkaistaessa niihin olisi turvallisuuden ja oikeusvarmuuden vuoksi liitettävä asianmukainen varoitus, joka olisi niin ikään otettava huomioon kyseiseen standardiin liittyvissä yhdenmukaistetuissa standardeissa. Jäsenvaltioiden olisi lisättävä vastaavanlainen varoitus kansallisiin standardeihinsa, joilla kyseinen yhdenmukaistettu standardi on saatettu voimaan.
(9)
Tämän vuoksi yhdenmukaistetun standardin EN 143:2000 viitetiedot olisi julkaistava uudelleen vastaavilta osin,
ON TEHNYT TÄMÄN PÄÄTÖKSEN:
1 artikla
Yhdenmukaistetun standardin EN 143:2000 viitetiedot korvataan liitteessä olevalla tekstillä.
2 artikla
Kun jäsenvaltiot julkaisevat direktiivin 89/686/ETY 5 artiklan 4 kohdan mukaisesti niiden kansallisten standardien viitetiedot, joilla 1 artiklassa tarkoitettu yhdenmukaistettu standardi on saatettu voimaan, niiden on lisättävä julkaisuun tämän päätöksen liitteessä olevan tekstin mukainen varoitus.
3 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä maaliskuuta 2006.

Labels: 7
3
9